CELEX: 52014PC0436
Language: mt
Date: 2014-06-02 00:00:00
Title: Rakkomandazzjoni għal DEĊIŻJONI TAL-KUNSILL li tirrevoka d-Deċiżjoni 2010/284/UE dwar l-eżistenza ta’ defiċit eċċessiv fir-Repubblika Ċeka

|
			
		
		
		52014PC0436
		
			Rakkomandazzjoni għal DEĊIŻJONI TAL-KUNSILL li tirrevoka d-Deċiżjoni 2010/284/UE dwar l-eżistenza ta’ defiċit eċċessiv fir-Repubblika Ċeka /* COM/2014/0436 final */
			
				
		
		
			
			   	Rakkomandazzjoni għal
DEĊIŻJONI TAL-KUNSILL
li tirrevoka d-Deċiżjoni 2010/284/UE
dwar l-eżistenza ta’ defiċit eċċessiv fir-Repubblika
Ċeka
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea (TFUE), u b’mod partikolari
l-Artikolu 126(12) tiegħu,
Wara li kkunsidra r-rakkomandazzjoni
mill-Kummissjoni Ewropea,
Billi: 
(1)       Permezz
tad-Deċiżjoni tal-Kunsill 2010/284/KE
tat-2 ta' Diċembru 2009[1],
wara li saret rakkomandazzjoni mill-Kummissjoni, kien ġie deċiż
li fir-Repubblika Ċeka kien jeżisti defiċit eċċessiv.
Il-Kunsill innota li d-defiċit tal-amministrazzjoni pubblika ppjanat
għall-2009 kien ta' 6.6 % tal-PDG, u għalhekk iktar mill-valur
ta' referenza ta' 3 % tal-PDG skont it-Trattat, filwaqt li d-dejn pubbliku
gross kien ippjanat li jilħaq il-35.5 % tal-PDG fl-2009, ħafna inqas
mill-valur ta' referenza ta' 60 % tal-PDG skont it-Trattat[2]. 
(2)       Fit-2 ta' Diċembru 2009,
skont l-Artikolu 126(7) tat-TFUE u l-Artikolu 3(4) tar-Regolament
tal-Kunsill (KE) 1467/97 tas-7 ta' Lulju 1997 dwar li
titħaffef u tiġi ċċarata l-implimentazzjoni
tal-proċedura ta’ defiċit eċċessiv[3], il-Kunsill,
abbażi ta' rakkomandazzjoni tal-Kummissjoni, bagħat rakkomandazzjoni
lir-Repubblika Ċeka bil-għan li s-sitwazzjoni tad-defiċit
eċċessiv tinġieb fi tmiemha sa mhux aktar tard mill-2013.
Ir-rakkomandazzjoni ġiet ippubblikata.
(3)       Skont l-Artikolu 4
tal-Protokoll dwar il-proċedura ta’ defiċit eċċessiv anness
mat-Trattati, il-Kummissjoni tipprovdi d-dejta għall-implimentazzjoni ta'
din il-proċedura. Bħala parti mill-applikazzjoni ta’ dan
il-Protokoll, l-Istati Membri għandhom jirrappurtaw dejta dwar
id-defiċit u d-dejn tal-gvern tagħhom kif ukoll dwar varjabbli
assoċjati oħra darbtejn fis-sena, jiġifieri qabel
l-1 ta’ April u qabel l-1 ta' Ottubru, skont
Artikolu 3 tar-Regolament tal-Kunsill (KE) Nru 479/2009
tal-25 ta’ Mejju 2009 dwar l-applikazzjoni tal-Protokoll dwar
il-proċedura tal-iżbilanċ eċċessiv anness mat-Trattat
li jistabilixxi l-Komunità Ewropea[4].

(4)       Meta jiġi biex
jikkunsidra jekk deċiżjoni dwar l-eżistenza ta’ defiċit
eċċessiv għandhiex tiġi revokata, il-Kunsill għandu
jieħu deċiżjoni abbażi tad-dejta notifikata. Barra minn
hekk, deċiżjoni dwar l-eżistenza ta’ defiċit
eċċessiv għandha titħassar biss jekk it-tbassir
tal-Kummissjoni jindika li d-defiċit ma jkunx se jaqbeż it-3 %
tal-valur ta' referenza tal-PDG tul il-perjodu ta’ tbassir[5].
(5)       Abbażi tad-dejta
pprovduta mill-Kummissjoni (Eurostat) skont l-Artikolu 14 tar-Regolament
(KE) Nru 479/2009 wara n-notifika mir-Repubblika Ċeka qabel
l-1 ta’ April 2014, u abbażi tat-tbassir tar-rebbiegħa
tal-2014 tas-servizzi tal-Kummissjoni, il-konklużjonijiet li ġejjin
huma ġġustifikati:
–              
Wara li laħaq l-ogħla livell tiegħu,
5.8 % tal-PDG, fl-2009, id-defiċit tal-amministrazzjoni pubblika
fir-Repubblika Ċeka tnaqqas sa 1.5 % tal-PDG fl-2013, li kienet
l-iskadenza stipulata mill-Kunsill. Dan it-titjib kien dovut
għall-konsolidament kemm fuq l-infiq u kemm fuq l-introjtu, b'mod
partikulari b'żidiet fit-tassazzjoni indiretta u tnaqqis fl-investiment pubbliku.

–              
Il-programm ta' konverġenza tal-2014
tar-Repubblika Ċeka jbassar li d-defiċit pubbliku se jiżdied sa
1.8 % tal-PDG fl-2014, u sa 2.3 % tal-PDG fl-2015, filwaqt li t-tbassir
tal-Kummissjoni għar-rebbiegħa tal-2014 ibassar li d-defiċit
pubbliku jilħaq 1.9 % tal-PDG fl-2014 u 2.4 % tal-PDG fl-2015, abbażi
ta' suppożizzjoni ta' ebda bidla politika. B’hekk, id-defiċit
mistenni li jibqa’ taħt il-valur ta' referenza tat-Trattat ta’ 3 %
tal-PDG matul il-perjodu ta' tbassir. 
–              
Il-bilanċ strutturali, jiġifieri
l-bilanċ tal-amministrazzjoni pubblika aġġustat
għaċ-ċiklu ekonomiku u għall-ammont nett minn miżuri
ta' darba u miżuri temporanji oħrajn, ittejjeb b'medja ta' 1.4 %
tal-PDG kull sena bejn l-2009 u l-2013.‑ Huwa mbassar li dan
il-bilanċ se jmur lura b'1 % tal-PDG fl-2014 (sa -1.1. % tal-PDG) u b'0.8
% tal-PDG aktar fl-2015, abbażi ta' suppożizzjoni ta' ebda bidla
fil-politika.‑‑ 
–              
Il-proporzjon bejn id-dejn u
l-PDG żdied b'11.5 punt perċentwali bejn l-2009 u l-2013, sa 46%. It-tbassir tar-rebbiegħa tal-2014 tal-Kummissjoni jbassar li
d-defiċit tal-amministrazzjoni pubblika ser jonqos b'mod temporanju
għal 44.4 % tal-PDG fl-2014, u li wara dan jiżdied għal
45.8 % tal-PDG fl-2015. 
(6)       Il-Kunsill ifakkar li,
mill-2014, li hija s-sena sussegwenti għas-sena tal-korrezzjoni tad-defiċit
eċċessiv, ir-Repubblika Ċeka hija soġġetta
għall-parti preventiva tal-Patt ta' Stabbiltà u Tkabbir, u għandha
żżomm il-bilanċ strutturali tagħha fil-mira fuq terminu
medju tagħha jew 'il fuq minnha.
(7)       Skont l-Artikolu 126(12)
tat-Trattat, deċiżjoni tal-Kunsill dwar l-eżistenza ta’
defiċit eċċessiv għandha tiġi revokata meta, fil-fehma
tal-Kunsill, tkun saret korrezzjoni tad-defiċit eċċessiv
fl-Istat Membru kkonċernat. 
(8)       Fil-fehma tal-Kunsill,
id-defiċit eċċessiv fir-Repubblika Ċeka ġie
kkoreġut u d-Deċiżjoni 2010/284/KE għalhekk
għandha tiġi revokata,
ADOTTA DIN ID-DEĊIŻJONI:
Artikolu 1
Minn valutazzjoni globali jsegwi li
s-sitwazzjoni ta' defiċit eċċessiv fir-Repubblika Ċeka
ġiet ikkorreġuta.
Artikolu 2
Id-Deċiżjoni 2010/284/UE hija b’dan
revokata.
Artikolu 3
Din id-Deċiżjoni hija indirizzata
lir-Repubblika Ċeka.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 125, 21.5.2010, p. 36.
[2]               Id-defiċit u d-dejn tal-amministrazzjoni pubblika
għall-2009 ġew irreveduti sussegwentement għal 5.8 % u
34.6 % tal-PDG rispettivament.
[3]               ĠU L 209, 2.8.1997, p. 6. 
[4]               ĠU L 145, 10.6.2009, p. 1. 
[5]               B'konformità ma' “Speċifikazzjonijiet dwar
l-implimentazzjoni tal-Patt ta’ Stabbiltà u Tkabbir u l-Linji Gwida dwar
il-format u l-kontenut ta' Programmi ta' Stabbiltà u Konverġenza”,
tat-3 ta’ Settembru 2012. Ara: http://ec.europa.eu/economy_finance/economic_governance/sgp/pdf/coc/code_of_conduct_en.pdf